text: চোটের কারণে কার্যত বিশ্বকাপ থেকেই ছিটকে গেলেন শিখর ধাওয়ান | Shikhar Dhawan ruled out from ICC Cricket World Cup for 3 Weeks - Bengali Mykhel
  » চোটের কারণে কার্যত বিশ্বকাপ থেকেই ছিটকে গেলেন শিখর ধাওয়ান
  চোটের কারণে কার্যত বিশ্বকাপ থেকেই ছিটকে গেলেন শিখর ধাওয়ান
  Updated: Tuesday, June 11, 2019, 14:42 [IST]
  শক্তিশালী নিউজিল্যান্ডের বিরুদ্ধে ম্যাচের আগেই ভারতীয় শিবিরে দুঃসংবাদ। বাঁ-হাতের বুড়ো আঙুলে চোট পেয়ে বিশ্বকাপ থেকে তিন সপ্তাহের জন্য ছিটকে গেলেন অস্ট্রেলিয়া ম্যাচের হিরো শিখর ধাওয়ান। এর অর্থ কার্যত বিশ্বকাপ থেকেই ছিটকে যাওয়া বলে মনে করছেন ক্রিকেট প্রেমীরা। এই পরিস্থিতিতে সামনের ম্যাচে ধাওয়ানের পরিবর্ত কে হবেন, তা নিয়ে চুল চেরা বিশ্লেষণ শুরু করেছেন ভারতীয় টিম ম্যানেজমেন্ট।
  উল্লেখ্য, গত ম্যাচে অজি ফাস্ট বোলার প্যাট কমিন্সের ন্যাস্টি বাউন্সার ধাওয়ানের বাঁ-হাতের বুড়ো আঙুলে লাগে। সেই অবস্থাতেই সাহসের সঙ্গে ব্যাট করে ঝকঝকে ১১৭ রান তুলে ভারতকে জয়ের পথে এক কদম এগিয়ে দেন গব্বর। কিন্তু তাঁর সেই সিদ্ধান্তই বিপর্যয় ডেকে এনেছে বলে দাবি ডাক্তারদের। তাঁদের বক্তব্য, কমিন্সের বল লেগে শিখর ধাওয়ানের বাঁ-হাতের বুড়ো আঙুলে চিড় ধরে। সেই অবস্থায় ব্যাট করে যাওয়ায় চোট আরো ভয়াবহ আকার নেয় বলেও দাবি ডাক্তারদের।
  চোটগ্রস্ত শিখর ধাওয়ান অস্ট্রেলিয়ার বিরুদ্ধে ২২ গজ শাসন করলেও যন্ত্রণার কারণে ওই ম্যাচে ফিল্ডিং করতে পারেননি। ড্রেসিং রুমে বসেই সতীর্থদের জয় দেখতে হয় তাঁকে। সেই সতীর্থরাই প্রাণোচ্ছল ধাওয়ানের পরিণতি শুনে হতাশ হয়েছেন। তবে এখনই হাল ছাড়তে রাজি নন শিখর। ভারত নক আউট স্টেজে উঠলে তিনি আবার দলের সঙ্গে যুক্ত হবেন বলেই আশা প্রকাশ করেছেন বাঁ-হাতি ওপেনার।
  এই পরিস্থিতিতে নিউজিল্যান্ডের বিরুদ্ধে বিশ্বকাপের অতি গুরুত্বপূর্ণ ম্যাচে রোহিত শর্মার সঙ্গে ভারতের ইনিংস কে শুরু করবেন, তা নিয়ে ভাবনা-চিন্তা শুরু করেছে টিম ইন্ডিয়া ম্যানেজমেন্ট। আর কোনো অঘটন না ঘটলে রোহিতের ওপেনিং পার্টনার কেএল রাহুলই হতে পারেন বলে ধারণা ক্রিকেট বিশেষজ্ঞদের। সেক্ষেত্রে ভারতের ব্যাটিং অর্ডারের চার নম্বরে তরুণ অল-রাউন্ডার বিজয় শঙ্করের শিঁকে ছিঁড়তে পারে বলেও মনে করছেন ক্রিকেট প্রেমীরা।
  Read more about: icc cricket world cup 2019 shikhar dhawan indian cricket team আইসিসি ক্রিকেট বিশ্বকাপ ২০১৯ শিখর ধাওয়ান চোট ভারতীয় ক্রিকেট দল